Regionsudvalgets udtalelse om:

- "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget eEurope 2002: Et europæisk retsgrundlag til udnyttelse af offentlig information", og

- "Kommissionens forslag til Europa-Parlamentets og Rådets direktiv om anvendelse og kommerciel udnyttelse af den offentlige sektors dokumenter"

(2003/C 73/10)

REGIONSUDVALGET HAR -

under henvisning til Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - eEurope 2002: Et europæisk retsgrundlag til udnyttelse af offentlig information (KOM(2001) 607 endelig) og Kommissionens forslag til Europa-Parlamentets og Rådets direktiv om anvendelse og kommerciel udnyttelse af den offentlige sektors dokumenter (KOM(2002) 207 endelig - 2002/0123 (COD)),

under henvisning til Rådets beslutning af 24. juli 2002 om under henvisning til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 12. marts 2002 om at henvise det forberedende arbejde til Underudvalget for Kultur og Uddannelse,

under henvisning til grønbogen Information i den offentlige sektor: en vigtig ressource for Europa (KOM(98) 585 endelig),

under henvisning til sin udtalelse (CdR 190/1999 fin)(1) om Information i den offentlige sektor: en vigtig ressource for Europa - grønbogen om information i den offentlige sektor i informationssamfundet (KOM(98) 585 endelig),

under henvisning til handlingsplanen eEuropa 2002 - et informationssamfund for alle (KOM(2000) 330 endelig),

under henvisning til Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - Indførelse af mobilnet af tredje generation i EU: Status og vejen frem (KOM(2001) 141 endelig),

under henvisning til det flerårige fællesskabsprogram til fremme af udvikling og brug af europæisk digitalt indhold på de globale net og til fremme af sproglig mangfoldighed i informationssamfundet (Rådets beslutning 2001/48/EF af 22. december 2000)(2),

under henvisning Europa-Parlamentets og Rådets direktiv om harmonisering af visse aspekter af ophavsret og beslægtede rettigheder i informationssamfundet (2001/29/EF),

under henvisning til Europa-Parlamentets og Rådets direktiv om retlig beskyttelse af databaser (96/9/EF),

under henvisning til studie over kommerciel udnyttelse af information i den offentlige sektor (oktober 2000), udarbejdet for Kommissionen af Pira International,

under henvisning til sit forslag til udtalelse (CdR 134/2002 rev.), som blev vedtaget af Underudvalget for Kultur og Uddannelse den 30. september 2002 med Adela María Barrero Flórez, generaldirektør for europæiske anliggender, regeringen i Asturien (E/PSE), som ordfører -

på sin 47. plenarforsamling af 20. og 21. november 2002 (mødet den 21. november) vedtaget følgende udtalelse.

1. Regionsudvalget synspunkter

Regionsudvalget understreger følgende:

1.1. Udviklingen af informations- og videnssamfundet betyder meget for borgernes livskvalitet, virksomhedernes konkurrenceevne, jobskabelsen og kvaliteten af de offentlige tjenester.

1.2. Udnyttelsen og genanvendelsen af information spiller en stor rolle for udviklingen af informations- og videnssamfundet.

1.3. Der ligger et stort økonomisk potentiale og dermed jobskabelsespotentiale i den værdifulde information, som den offentlige sektor skaber, indsamler og udnytter, idet den udgør en væsentlig basis for mange af de digitale informationsprodukter i indholdssektoren og er et vigtigt råmateriale for videreudvikling - såvel i den offentlige som den private sektor - af nye tjenester, der benytter forskellige kanaler, herunder det trådløse Internet.

1.4. De lokale og regionale myndigheder er i høj grad med til at producere, indsamle, oplagre og levere information i den offentlige sektor, og de har derfor en stor interesse i en korrekt og omfattende indsamling og udnyttelse af denne information.

1.5. Der er i dag begrænsede muligheder for at udnytte den offentlige information i Europa, hvilket i høj grad skyldes manglen på klarhed og konsekvens i de regler og den praksis, der gælder i hele EU, men også den offentlige sektors mangler på informationsområdet.

1.6. Der er generel usikkerhed om betingelserne for anvendelse og udnyttelse af den information, som den offentlige sektor ligger inde med, hvilket gør en grænseoverskridende udnyttelse næsten umulig for virksomhederne i indholdssektoren.

1.7. Spredning og genanvendelse af den offentligt tilgængelige information spiller en stor rolle, hvis de lokale og regionale myndigheder - som er de ansvarlige politikere, der er tættest på borgerne, organisationerne og virksomhederne - bedre skal kunne udøve deres funktion som offentlig tjeneste.

1.8. Der er forskellige kulturelle og administrative traditioner i medlemsstaterne med hensyn til indsamling og organisering af information i den offentlige sektor, og spørgsmålet om adgang til den offentlige sektors information henhører under medlemsstaternes, regionernes og kommunernes kompetence.

1.9. En mere effektiv og bredere anvendelse og udnyttelse af den offentlige information både fra den offentlige sektors, borgernes, virksomhedernes og organisationernes side har stor indvirkning på den økonomiske og sociale udvikling i dagens samfund.

1.10. Det er vigtigt og nødvendigt at have fælles regler og fremgangsmåder for genanvendelse og udnyttelse af offentlig information, som kan sikre samme grundlæggende vilkår for alle aktører på det europæiske informationsmarked, større gennemsigtighed i bestemmelserne om genanvendelse af denne information samt afskaffelse af konkurrenceforvridning på det indre marked.

1.11. De dokumenter, som forslaget til udtalelse omhandler, indgår i en pakke politiske foranstaltninger, som man er ved at udvikle i forbindelse med indførelsen af et minimum af fælles regler for kommerciel og ikke-kommerciel udnyttelse af information i den offentlige sektor i medlemsstaterne.

2. Regionsudvalgets anbefalinger

2.1. Meddelelsen påpeger ganske rigtigt, at en bedre adgang til og anvendelse af den offentlige sektors information vil være et værdifuldt aktiv for borgerne, virksomhederne og administrationen, som vil kunne drage enorm fordel af at få adgang til den offentlige sektors information via Internet.

2.2. Kommissionen har ret i, at den offentlige sektors information udgør et betydeligt økonomisk potentiale som væsentligt grundlag for mange elektroniske informationsprodukter, der kan udgøre et vigtigt råmateriale for nye tjenester på det trådløse Internet.

2.3. Direktivforslaget sigter med rette mod et minimum af harmonisering af nationale regler og praksis for anvendelse af information fra den offentlige sektor, som vil bidrage til skabelse af bedre vilkår for udnyttelse af information. Dette vil dels sætte betydeligt skub i den økonomiske aktivitet og i beskæftigelsen, dels sikre en bedre anvendelse af denne information til gavn for borgerne, der får forskellige nye informationsprodukter stillet til rådighed, som den offentlige sektor ikke selv er i stand til at tilbyde.

2.4. Direktivet begrænser sig - som rimeligt er - til den nødvendige minimumsharmonisering for at give markedsdeltagerne juridisk sikkerhed og gennemskuelighed og derigennem bidrage til en mindskelse eller fjernelse af de største forhindringer, som industrien støder på. Samtidig giver det medlemsstaterne et passende spillerum for anvendelsen og lader principielt de enkelte offentlige organer træffe afgørelse om genanvendelse af generel information.

2.5. Direktivforslagets titel er uheldig, da det - som det fremgår af meddelelsens titel - er udnyttelsen af information i den offentlige sektor, som skal reguleres, og ikke udnyttelsen af den offentlige sektors dokumenter, som er fastlagt i nogle medlemsstaters lovgivning.

2.6. Direktivet bør, hvad angår såvel anvendelsesområde som undtagelsesbestemmelser, ikke kun vedrøre den information, der findes i de dokumenter, som de offentlige organer ligger inde med, men også dem, som de selv producerer.

2.7. I overensstemmelse med målet og anvendelsesområdet bør der i definitionen på "anvendelse" i direktivforslaget indgå ikke blot "brug" af information, men også kommerciel "udnyttelse".

2.8. Der udtrykkes tilfredshed med, at man, hvad angår anvendelsesområde, følger medlemsstaternes definition på generelt tilgængelige dokumenter, og at man under alle omstændigheder sikrer beskyttelse af fortrolige oplysninger og tredjemands intellektuelle ejendomsret.

2.9. Regionsudvalget mener, at definitionen af "dokument" bør præciseres, så der bl.a. i databeskyttelsesøjemed tages hensyn til forskellene mellem overdragelse af et enkelt dokument og overdragelse af dokumenter i større omfang.

2.10. Udover de typer offentlig information, der er udelukket fra direktivforslagets anvendelsesområde, bør man også udelukke dokumenter, som politiske organer i den offentlige administration producerer eller ligger inde med, og som skal udelukkes i henhold til national lovgivning.

2.11. Regionsudvalget støtter anvendelse af generelt tilgængelig information i den offentlige sektor til såvel kommercielle som ikke-kommercielle og glæder sig over at, direktivforslaget søger at minimere den ekstra administrative byrde, som tilrådighedsstillelse kan medføre for de offentlige organer.

2.12. Regionsudvalget fastholder, at direktivet bør indeholde bestemmelser, som stiller krav til de kommercielle virksomheders anvendelse af offentlig information. Her tænkes bl.a. på krav til de kommercielle virksomheder om, at kvalitet og aktualitet af de offentlige informationer bevares, samt at de anvendes korrekt og ikke giver muligheder for misfortolkning. Det bør sikres, at informationerne bevarer deres autenticitet og anvendes med korrekt kildeangivelse.

2.13. Meddelelsens forslag til eksperimentering og dialog bør prioritere støtte og fremme af eksperimentering på de forskellige niveauer i den offentlige sektor med standardisering af elektroniske formater og normalisering af strukturerne for metadata, som er af stor praktisk betydning for den information, der foreligger i elektronisk format, hvorved man ikke behøver at stille den til rådighed i alle de oprindelige formater.

2.14. Gebyrprincippet i direktivforslaget støttes, fordi det giver det enkelte offentlige organ mulighed for - hvis det finder det nødvendigt eller hensigtsmæssigt - at få dækket omkostningerne ved produktion, reproduktion og formidling af information gennem et gebyr for anvendelse af denne information. Da der er tale om generelt tilgængelig information i offentlige organer, er det upassende, at gebyrprincippet giver mulighed for at opnå et afkast.

Regionsudvalget er bekymret over de høje priser, som produkter fra udnyttelse af offentlig information når op på i den private sektor, da dette i høj grad kan begrænse den generelle anvendelse af denne information.

2.15. Det er glædeligt, at direktivforslaget generelt søger at undgå adfærd, som kan indebære misbrug af dominerende position, og især at der undtagelsesvist kan tillades eksklusivaftaler om udnyttelse af offentlige organers information, når det er nødvendigt for at sikre ydelser af generel interesser.

2.16. Direktivforslaget indeholder desværre ikke overgangsbestemmelser eller -perioder, hvilket kan gå ud over de aftaler eller kontrakter om anvendelse eller udnyttelse, som allerede er indgået mellem offentlige organer og private virksomheder ved direktivforslagets ikrafttræden.

2.17. Der bør fastsættes objektive indikatorer, som gør det muligt at foretage en passende analyse af direktivets generelle konsekvenser ved revisionen af det efter dets ikrafttræden.

2.18. Regionsudvalget udtrykker tilfredshed med oprettelsen af en gruppe til fremme af offentlig digital information, som skal koordinere og danne forum for kommunikation. Eftersom det er vigtigt at tage de berørte decentrale organer med i betragtning ved iværksættelsen af den åbne koordinationsmetode opfordres der til inddrage de lokale og regionale myndigheder i den nævnte gruppe.

Bruxelles, den 21. november 2002.

Albert Bore

Formand for

Regionsudvalget

(1) EFT C 57 af 29.2.2000, s. 11.

(2) EFT L 14 af 18.1.2001.